แย่งเงินฝากกันยาว
แบงก์เชื่อแข่งให้ดอกเบี้ยสูงถึงสิ้นปีสินเชื่อขยายตัวรัฐดูดสภาพคล่อง
14 มี.ค. 2556

แบงก์เชื่อแข่งให้ดอกเบี้ยสูงถึงสิ้นปีสินเชื่อขยายตัวรัฐดูดสภาพคล่อง
โอกาสทองคนมีเงิน เงินฝากแข่งกันรุนแรงยาวตั้งแต่ไตรมาส 2 ถึงสิ้นปีผลิตภัณฑ์ดอกเบี้ยสูงบานสะพรั่ง
นายกฤษณ์ จันทโนทก ผู้ช่วยกรรมการผู้จัดการ ธนาคารกรุงศรีอยุธยา กล่าวว่า ตั้งแต่ไตรมาส 2 เป็นต้นไป การแข่งขันดอกเบี้ยเงินฝากของธนาคารพาณิชย์จะเข้มข้นมากขึ้น และอาจเห็นการแข่งขันเงินฝากยาวไปถึงสิ้นปี
นายกฤษณ์ กล่าวว่า มีเหตุผลหลายปัจจัยที่ทำให้ธนาคารพาณิชย์ต้องออกมาแข่งขันผลิตภัณฑ์เงินฝาก ได้แก่เป้าหมายสินเชื่อของธนาคารแต่ละแห่งที่เติบโตเกิน 10% จึงต้องมีการระดมเงินฝากเพื่อให้สอดรับการขยายตัวของสินเชื่อ
ขณะที่รัฐบาลก็เตรียมพร้อมระดมทุนโครงการขนาดใหญ่ผ่านการออกตราสารต่างๆ และออกเป็นพระราชกำหนด (พ.ร.ก.) กู้เงินที่ยังไม่มีการกู้ จะทำให้เกิดการดึงสภาพคล่องจากระบบสูงขึ้น
ประการสุดท้ายคือ การที่ลูกค้าเงินฝากบางกลุ่มได้โยกเงินฝากไปลงทุนในตลาดหุ้นในช่วงนี้
อย่างไรก็ดี ปัจจัยเรื่องตลาดหุ้นนั้น แม้จะมีลูกค้าบางส่วนโยกเงินฝากไปลงทุนหุ้น เพราะได้ผลตอบแทนสูงกว่า แต่ก็เป็นลูกค้าเพียงบางกลุ่มเท่านั้น ขณะที่กลุ่มผู้สูงอายุ วัยเกษียณ ก็ยังเลือกที่จะฝากเงินกับธนาคาร เพราะเชื่อมั่นในเงินฝาก
“ปีนี้แต่ละธนาคารมีความคาดหวังว่าสินเชื่อจะเติบโตสูง ฉะนั้นโอกาสที่จะจ่ายดอกเบี้ยต่ำก็ไม่ง่ายนัก” นายกฤษณ์ กล่าว
นายกฤษณ์ กล่าวว่า เร็วๆ นี้ธนาคารจะออกผลิตภัณฑ์เงินฝากใหม่ ให้ดอกเบี้ยสูง เป็นส่วนหนึ่งของการแข่งขันเงินฝาก ซึ่งการเป็นธนาคารขนาดกลางก็ต้องจ่ายดอกเบี้ยสูงกว่าธนาคารขนาดใหญ่ โดยปีนี้ธนาคารกรุงศรีอยุธยาได้ตั้งเป้าหมายเพิ่มเงินฝากใหม่ไว้ประมาณ 1 แสนล้านบาท โดยในสิ้นปีจะอยู่ที่ 8 แสนล้านบาท
ด้านนายณรงค์ชัย ว่องธนะวิโมกษ์ รองกรรมการผู้จัดการใหญ่ ธนาคารซีไอเอ็มบี ไทย กล่าวว่า ภาวะการแข่งขันเงินฝากของระบบธนาคารจะยังมีต่อเนื่อง ไม่น่าจะน้อยลงจากนี้ เพราะธนาคารแต่ละแห่งต้องระดมสภาพคล่องเพื่อนำไปปล่อยสินเชื่อ ซึ่งปีนี้เป้าหมายสินเชื่อของแต่ละธนาคารยังคงเติบโตสูง
นอกจากนี้ ยังมีปัจจัยเรื่องการโยกเงินฝากของลูกค้าบางรายที่นำไปลงทุนในหุ้นแทน แต่ไม่น่าจะเกี่ยวกับการเตรียมกู้เงินของรัฐบาล 2.2 ล้านล้านบาท เพื่อลงทุนโครงสร้างพื้นฐาน เพราะยังไม่ได้มีการพูดถึงการเบิกจ่าย
นายณรงค์ชัย กล่าวว่า ปัจจัยหลักของการหาเงินฝากขณะนี้ขึ้นอยู่กับการเตรียมสภาพคล่องของธนาคารแต่ละแห่งมากกว่าจะอ้างอิงจากดอกเบี้ยนโยบาย หากธนาคารแห่งประเทศไทย (ธปท.) ลดดอกเบี้ยในระยะถัดไปก็จะไม่มีผลต่อตลาด โดยปีนี้ธนาคารตั้งเป้าหมายขยายเงินฝาก 2030% ตามการเติบโตสินเชื่อ
นางนพวรรณ เจิมหรรษา ผู้ช่วยกรรมการผู้จัดการ ธนาคารกสิกรไทย กล่าวว่า คาดว่าความต้องการสภาพคล่องของระบบการเงินไทยในปีนี้จะมีแนวโน้มเพิ่มขึ้นจากปัจจัยต่างๆ ทั้งจากการขยายสินเชื่อของธนาคารพาณิชย์ และความต้องการสภาพคล่องจากทางการ รวมไปถึงความต้องการระดมทุนของภาคเอกชน
“ธนาคารประเมินว่าสภาพคล่องของธนาคารพาณิชย์ในปีนี้จะทยอยตึงตัวขึ้น เช่นเดียวกับสภาพคล่องระบบการเงิน ดังนั้นบางจังหวะอาจเห็นธนาคารพาณิชย์ดึงอัตราดอกเบี้ยเงินฝากพิเศษสูงขึ้นกว่าอัตราดอกเบี้ยตลาด” นางนพวรรณ กล่าว
สถานการณ์เงินฝากในขณะนี้ธนาคารพาณิชย์หลายแห่งเริ่มมีการล็อกเงินฝากยาวด้วยการให้ดอกเบี้ยที่สูงกว่าปกติ โดยธนาคารทิสโก้ให้เงินฝากประจำ 4 เดือน ดอกเบี้ย 3.25%
ธนาคารกรุงเทพให้ดอกเบี้ยเงินฝากประจำ 10 เดือนที่ 3% ต่อปี เงินฝากประจำ 4 เดือน ดอกเบี้ย 2.5% ธนาคารกรุงไทยออกเงินฝากประจำ KTB Precious Plus Invite ระยะ 7 เดือน จ่ายดอกเบี้ย 3%